《题宋徽宗杏花锦鸡图》
明代·孟洋

北风十月登华堂，堂上春光照花树。雪壁荧荧绚绮霞，晴烟拂拂流香雾。

彩笔谁将夺化工，珍禽艳萼披霜素。洛阳殿前仙杏开，锦鸡石上矜毛羽。

出群画手近代无，赵宋徽宗为此图。规规模写不足数，生意真与乾坤符。

烟枝露蕊宛堪折，戢翼回头如有呼。上林韶华竟何似，满堂醉眼俱模糊。

国朝画者称林良，古松苍鹰乃所长。后有吕纪善画鸟，形象虽工神色少。

帝王妙思非等闲，意态不在丹青间。定知万里胡沙外，貌得关河北雁还。

作者简介：（1483—1534）明汝宁府信阳人，字望之，一字有涯。弘治十八年进士。授行人，进御史，以论张璁、桂萼事谪桂林教授。后官至大理寺卿。有《孟有涯集》。